እነዚህ ሁለት ጉዳዮች ዕዉነትም የሚያነጋግሩና ትኩረት ሊሰጣቸዉ የሚገቡ ጉዳዮች መሆናቸዉ አጠያያቂ አይደለም፡፡ ይሁን እንጂ ለጥያቄዎቹ እስከአሁን አጥጋቢ መልስ ለማግኘት ያልተቻለበት ምክንያት ምን እንደሆነ ለማወቅ አለመሞከር ለወደፊቱም ወያኔ-ሠራሽ መከራችንን እንደሚያረዝመዉ አያጠያይቅም፡፡ ስለሆነም ነገ ሣይሆን ዛሬ፣ በመሸፋፈንና በማድበስበስ ሣይሆን በግልፅነት፣ በሚያራርቅና በሚያቃቅር መንገድ ሣይሆን በሚያቀራርብና በሚያግባባ መንገድ፣ ለጥርጣሬ በር በሚከፍት መንገድ ሣይሆን መተማመንን መፍጠር በሚያስችል መልኩ አንዳንድ መሠረታዊ የሆኑ ጥያቄዎችን በድፍረት አንስተን ልንወያይባቸዉ ይገባል፡፡ ይህን ካደረግን ወያኔን ተባብረን መጣልና ከወያኔ ዉድቀትም በኋላ አገራችንን ለሁላችንም ልትስማማና ሁላችንንም እንደልጆቿ በእኩልነት ልታቅፈን በምትችልበት መንገድ የመገንባቱ ሥራ ከባድ አይሆንም፡፡
